germanisme
En germanisme er et ord eller udtryk, som stammer fra tysk. En germanisme kan bevare sin tyske form stort set uændret (som i den danske germanisme berufsverbot), men de fleste germanismer staves, bøjes og udtales som almindelige danske ord. Et eksempel er ordet bevidsthed, der kom ind i dansk som et oversættelseslån af det tyske ord Bewußtheit (nu stavet Bewusstheit).
Germanismer udgør en ganske stor del af det danske ordforråd; op mod hvert fjerde danske ord har tyske rødder.